Document ID: 32002R0980

Κανονισμός (ΕΚ) αριθ. 980/2002 της Επιτροπής
της 4ης Ιουνίου 2002
για τροποποίηση του κανονισμού (ΕΚ) αριθ. 2082/2000, για έγκριση των προτύπων Eurocontrol
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΏΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 93/65/ΕΟΚ του Συμβουλίου, της 19ης Ιουλίου 1993, σχετικά με τον καθορισμό και τη χρησιμοποίηση συμβατών τεχνικών προδιαγραφών και την προμήθεια τεχνικού εξοπλισμού και συστημάτων διαχείρισης της εναέριας κυκλοφορίας(1), όπως τροποποιήθηκε τελευταία από την οδηγία 97/15/ΕΚ της Επιτροπής(2), και ιδίως το άρθρο 3,
Εκτιμώντας τα ακόλουθα:
(1) Με την οδηγία 97/15/ΕΚ για έγκριση των προτύπων Eurocontrol και τροποποίηση της οδηγίας 93/65/ΕΟΚ σχετικά με τον καθορισμό και τη χρησιμοποίηση συμβατών τεχνικών προδιαγραφών και την προμήθεια τεχνικού εξοπλισμού και συστημάτων διαχείρισης της εναέριας κυκλοφορίας, όπως τροποποιήθηκε με τον κανονισμό (ΕΚ) αριθ. 2082/2000 της Επιτροπής(3), εγκρίθηκε το πρότυπο Eurocontrol για την απευθείας ανταλλαγή δεδομένων (OLDI), έκδοση 1.0 και το πρότυπο Eurocontrol για την παρουσίαση των ανταλλασσόμενων δεδομένων των υπηρεσιών διαχείρισης της εναέριας κυκλοφορίας (ADEXP), έκδοση 1.0.
(2) Με τον κανονισμό (ΕΚ) αριθ. 2082/2000 εγκρίθηκαν δύο πιο πρόσφατες εκδόσεις των ως άνω προτύπων Eurocontrol, συγκεκριμένα η έκδοση 2.2 του OLDI και η έκδοση 2.0 του ADEXP, καθώς και ένα νέο πρότυπο Eurocontrol που ονομάζεται ανταλλαγή δεδομένων πτήσεως - έγγραφο ελέγχου διεπαφής (FDE-ICD).
(3) Έκτοτε, εγκρίθηκαν από το Eurocontrol τροποποιήσεις της έκδοσης 2.2 του OLDI και της έκδοσης 2.0 του ADEXP.
(4) Οι εν λόγω τροποποιήσεις των προτύπων Eurocontrol εντάσσονται στο πεδίο εφαρμογής της οδηγίας 93/65/ΕΟΚ και συμβάλλουν στην εναρμόνιση των εθνικών συστημάτων διαχείρισης της εναέριας κυκλοφορίας των κρατών μελών, αναφορικά κυρίως με τη μεταφορά πτήσεων μεταξύ κέντρων ελέγχου εναέριας κυκλοφορίας (OLDI) και με τη διαχείριση της ροής της εναέριας κυκλοφορίας (ADEXP).
(5) Οι τροποποιήσεις αυτές περιλαμβάνουν συγκεκριμένα ένδειξη των δυνατοτήτων εξοπλισμού για μια πτήση, και είναι απαραίτητες για να διευκολυνθεί η ομαλή και ασφαλής εισαγωγή αρκετών προγραμμάτων που αποσκοπούν σε αυξήσεις δυναμικότητας.
(6) Πρέπει συνεπώς να τροποποιηθεί αντιστοίχως και ο κανονισμός (ΕΚ) αριθ. 2082/2000.
(7) Τα προβλεπόμενα στον παρόντα κανονισμό μέτρα είναι σύμφωνα με τη γνώμη της επιτροπής του άρθρου 6 παράγραφος 1 της οδηγίας 93/65/ΕΟΚ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα παραρτήματα Ι και ΙΙ του κανονισμού (ΕΚ) αριθ. 2082/2000 τροποποιούνται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 4 Ιουνίου 2002.

Labels: 1
7
8
13
12